**Tvangsarbejde – et dyrt bekendtskab**  
  
  
Under den overskrift er Forenede Service's administrerende direktør Steen Gede inviteret til at tale ved et sideevent til det storslåede årligt tilbagevendende awardshow "CSR Awards 2014", der afholdes i Holstebro den 30-31. oktober.

Kritiske arbejdsforhold og skjult tvangsarbejde – særligt ved brug af udenlandsk arbejdskraft og underleverandører – er en stigende udfordring for danske virksomheder i flere brancher, og Steen Gede er af Center mod menneskehandel, Socialstyrelsen inviteret til at tale som repræsentant for et eksempel på en dansk virksomhed, som for nogle år siden blev ramt af skjult tvangsarbejde og derfor måtte sadle dramatisk om for at udbedre skaden og undgå lignende i fremtiden.

"Forenede Service har siden 2012 gennemført en gennemgående og engageret oprydning og omlægning i organisationen - og finkæmmet virksomheden for aktiviteter, medarbejdere og særligt underleverandører, der har søgt at kompromittere virksomhedens ansvarlighed og troværdighed. Det har været en grundig og hård proces for virksomheden, hvor vi har høstet nogle gode erfaringer, som måske kan inspirere andre virksomheder, der har emner som tvangsarbejde inde på livet," forklarer Steen Gede.

Sideeventen "Risikostyring og ansvarlig virksomhedsdrift – undgå skjult tvangsarbejde i leverandørkæden", hvor Steen Gede vil fremlægge virksomhedens erfaringer på området, vil blive afholdt den 30. oktober kl. 13.